Anklagerens vidne

Anklagerens vidne (:en: The Witness for The Prosecution) er en novelle, skrevet af Agatha Christie. Den udkom første gang i 1925 som ugebladsnovelle,, men var i en længere version med en mere grundig procedure i retten med i The Hound of Death, en novellesamling udgivet i 1933. Denne samling blev dog først udgivet i Danmark i 1973 med titlen Dødens Tegn og Andre Mysterier.

Plot 

Leonard Vole er en dørsælger, som kommer under anklage for at have myrdet en rig enke, som han har rådgivet om investeringer. Anklageren kræver dødsstraf, idet der er klare tegn på rovmord. En række indicier peger på Vole som gerningsmanden. Bl.a. er der et vidne, som fastholder, at han groft har udnyttet enkens venlighed, ligesom det viser sig, at enken har gjort ham til arving af sin formue, tilsyneladende uden at vide, at Vole er gift. Hans advokat, Mayhearne, tror på hans uskyld og forsøger at skaffe vidner, der kan støtte Voles forklaring.

Anklagerens største trumf er derimod, at den anklagedes hustru, Østigskfødte Romaine, optræder som vidne mod sin mand. Hun hævder, at han på mordaftenen kom hjem med blod på tøjet og overfor hende tilstod at have dræbt enken. Forsvarsadvokaten giver dog ikke op, og netop som sagen ser ud til at være afgjort, fremskaffer han et nyt vidne, der fastslår, at Romaines forklaring er opspind. Hendes motiv til at vidne mod Leonard er, at hun har en elsker, som hun vil gifte sig med, når hendes mand er dømt og henrettet. Sagen tager nu en dramatisk vending, hvis pointe afsløres i Agatha Christies fortælleteknik

Anmeldelser 
To kendte Christie -biografier karakteriserer denne novelle som en af Christies bedste.

Bearbejdning 
Under navnet Witness for the Prosecution omskrev Christie selv novellen til et teaterstykke, som bl.a. blev opført i Glasgow inden den engelske premiere i The Winter Garden Teatre  i London 28. oktober 1953. I stykket er Voles hustru Berliner. En større ændring er dog slutningen, som afviger stærkt fra den oprindelige version, ifølge Christie selv, fordi hun ønskede den nye slutning.

Film fra 1957 
I 1957 blev anklagerens vidne filmatiseret med Billy Wilder som instruktør. Det er en storstilet Hollywood – produktion, filmet i sort – hvid med Tyrone Power i hovedrollen som den anklagede. Romaine Vole er i filmen omdøbt til Christine og rollen spilles af Marlene Dietrich. Charles Laughton optræder i en betydeligt mere fremtrædende rolle som forsvarsadvokat, end den tilsvarende rolle i bogen og teaterstykket. Filmen var nomineret til 7 Oscars, men vandt ikke nogle.

En stor del af filmen foregår i forsvarsadvokatens hjem eller i retssal, men der er også flere tilbageblik til Berlin, hvor det senere ægtepar bliver forelskede i hinanden mod slutningen af anden verdenskrig. Et grundigt studium af disse tilbageblik kan afsløre spor, der opklarer gåden. Også nogle tvetydige episoder i retssalen er blandt de spor, biografgængerne kan forsøge at tolke korrekt.

Rolleliste 
 Tyrone Power som Leonard Vole
 Marlene Dietrich som Christine Vole/Helm, Voles hustru
 Charles Laughton som Sir Wilfrid Robarts, ordførende forsbvarer for Vole i retten
 Elsa Lanchester som Miss Plimsoll, Sir Wilfrids private sygeplejerske
 John Williams som Mr. Brogan-Moore, Sir Wilfrids assistent i retten
 Henry Daniell som Mr. Mayhew, Voles advokat, der indhenter bevismateriale
 Torin Thatcher som anklageren Mr. Myers
 Norma Varden som Mrs. Emily Jane French, den myrdede kvinde
 Una O'Connor som Janet McKenzie, Mrs. Frenchs husholderske
 Francis Compton som Mr. Justice Wainwright, dommeren
 Philip Tonge som Chief Inspector Hearne
 Ruta Lee som Diana, en ung kvinde, der afventer Leonards løsladelse

TV serie 1982 
I 1982 blev der ligeledes indspillet en version, baseret på teaterstykket. Denne version er instrueret af Allan Gibson.

Rolleliste 
 Ralph Richardson som Sir Wilfred Robarts, forsvareren i retten
 Deborah Kerr som Miss Plimsoll, sygeplejerske, der passer den svagelige Robarts
 Diana Rigg som Christine Vole
 Beau Bridges som Leonard Vole
 Donald Pleasence som Mr. Myers, anklageren
 Wendy Hiller som Janet Mackenzie, husholdersken
 David Langton som Mayhew, Voles sagfører
 Richard Vernon som Brogan-Moore, Sir Wilfreds kompagnon
 Peter Sallis som butleren, Carter
 Michael Gough som dommeren
 Frank Mills som Chief Inspector Hearne
 Primi Townsend som Diana
 Patricia Leslie som Mrs. French

TV serie 2016 
BBC One udsendte i julen 2016 en version, som er baseret på novellen fra 1933. Den er skrevet af Sarah Phelps og instrueret af Julian Jarrold.
Store dele af plottet er meget tæt på novellen, men den meget lidt succesfulde advokat John Mayhews privatliv spiller en væsentlig rolle, som ikke er nævnt i novellen. Tynget af skyldfølelse over, at han vendte hjem fra 1. verdenskrig, mens sønnen faldt, sætter han alle kræfter ind i sin søgen efter at finde beviser for, at Vole er uskyldig. At redde en ung mands liv vil være en trøst for ham, ligesom han håber, at det vil kunne forsone ham med sin kone. En kritiker fandt, at detaljen, hvor 1. verdenskrig bliver et omdrejningspunkt for plottet og især de overraskelser, der venter i slutningen af filmen, er overrumplende og genial.

Rolleliste 
 Billy Howle som Leonard Vole
 Andrea Riseborough som Romaine Heilger - Voles samlever
 Monica Dolan som Janet McIntyre - Husholderske
 Kim Cattrall som Emily French - Offeret
 Toby Jones som John Mayhew - Advokat
 David Haig som Sir Charles Carter - Ordførende forsvarsadvokat
 Tim McMullan som Sir Hugo Meredith - Anklagerr
 Robert East som Justice Greville Parris - dommeren
 Dorian Lough som Detective Breem -efterforsker
 Hayley Carmichael som Alice Mayhew - Mayhews kone
 Paul Ready som Tripp

Noter og referencer 
Noter

Referencer

Litteratur 

 Barnard, Robert (1980): A Talent to Decieve, Fontana/Collins
 Osbourne, Charles (1982): The Life and Crimes of Agatha Christie,Collins (London)

Romaner fra England
Bøger af Agatha Christie
Litteratur i 1933